Puris
Puris (or. ପୁରୀ = Purī) – miestas rytų Indijoje, Orisos valstijoje, Bengalijos įlankos pakrantėje, 60 km į pietus nuo valstijos sostinės Bhubanešvaro. Populiarus jūrų kurortas, hinduistų piligrimų traukos centras. Administracinis Purio rajono centras, 201 tūkst. gyventojų (2011, su priemiesčiais). Oficiali orijų kalba. Puris garsėja dievo Džaganatho kultu. XII a. čia pastatyta vaišnavų Džaganatho šventykla, įsikūrę vienuolynai. Čar Dham piligrimų maršrute ji yra viena iš keturių pagrindinių šventviečių, kurias būtina hinduistams aplankyti per savo gyvenimą.